钦定古今图书集成/明伦汇编/氏族典/第384卷 > 李圆通
## 钦定古今图书集成/明伦汇编/氏族典/第384卷 > 李圆通

按《隋书李圆通传》：“圆通，京兆泾阳人。父景，以军士隶
武元皇帝，因与家僮黑女私生圆通，景不之认，由是
孤贱，给使高祖家。及为隋国公，擢授参军事。初，高祖
少时，每宴宾客，恒令圆通监厨。圆通性严整，左右婢
仆，咸所敬惮。惟世子乳母恃宠轻之，宾客未供，每有
干请，圆通不许，或辄持去。圆通大怒，叱厨人挝之数”
十，叫呼之声，彻于阁内。高祖从此善之，以为堪当大
任。高祖作相，授帅都督，委以心膂。圆通多力劲捷，长
于武用，周氏诸王素惮高祖，每伺高祖之隙，图为不
利，赖圆通保护，获免者数矣。高祖深感之，由是参预
政事。受禅，拜内史侍郎，领左卫长史，历左右庶子、给
事黄门侍郎、尚书左丞。伐陈之役，圆通以行军总管
从杨素出信州道，以功进位大将军，封万安县侯，拜
扬州总管长史，寻转并州。仁寿中，以勋旧进爵郡公。
炀帝嗣位，拜兵部尚书。帝幸扬州，以圆通留守京师，
判宇文述田以还民，述诉其受赂，坐免官。圆通忧惧，
发疾而卒。子孝常，大业末为华阴令。